Lucius episcopus servus servorum Dei, dilectis filiis Symoni, priori monasterii sancti Petri de Rodolio, ejusque fratribus, tam presentibus quam futuris, regularem vitam professis in perpetuum. Quotiens a nobis petitur quod religioni et honestati convenire dignoscitur, animo nos decet libenti concedere, et petentium desideriis congruum suffragium impertiri. Quapropter dilecti in Domino filii, vestris justis postulationibus clementer annuimus et prefatum monasterium sancti Petri de Rodolio, quod ad Cluniacense monasterium spectare dignoscitur, in quo Domino mancipati estis obsequio sub beati Petri et nostra protectione suscipimus, et presentis scripti privilegio communimus, statuentes ut quascunque possessiones, quecunque bona idem monasterium in presenti juste et canonice possidet, aut in futurum concessione pontificum, largitione Regum vel principum, oblatione fidelium, seu aliis justis modis, prestante Domino poterit adipisci, firma vobis vestrisque successoribus et illibata permaneant. In quibus hec propriis duximus exprimenda vocabulis: Locum ipsum in quo prefatum monasterium situm est, cum tota villa Rodoliensi et pertinentiis suis, et quidquid habetis juxta confines ejusdem ville, tam in bosco quam in plano. Ecclesiam sancti Stephani de Condeiaco, cum decimis et duabus partibus tortellorum in crastino Natalis Domini et candellarum in Purificatione beate Marie. Capellam sancti Martini in eadem parrochia. Novem arpenta pratorum inter eamdem ecclesiam et pontem de Conde. Furnum et molendinum de Firmitate Angulfi. Ecclesiam de Chaminiaco cum decimis et capellam beate Marie Magdalene in eodem loco sitam. Tertiam partem decimarum de Lusenciaco cum iis decimis et redditibus que in eadem parrochia possidetis. Molendinum unum apud Vannas cum pratello quod Brullium dicitur, cum hospitibus etiam et illis redditibus et pratis que habetis in parrochiis de Chaminiaco et Lusenciaco. Terras, aquas, prata, nemora et hospites que habetis apud Gurpellerias, apud Charnecellum et apud Chaminiacum. Octo sexteria avene que reddit Ansculfus de Marno pro excambio molendini. Ecclesiam de Challiaco cum decimis et oblationibus et quidquid habetis in eadem parrochia in terris et terragiis sive aleis. Ecclesiam de Boissy cum decimis et duabus partibus candellarum, in purificatione beate Marie, et oblationum in pascha, nativitate Domini, festo omnium sanctorum et sancti Sulpitii. Ecclesiam de Dusiis cum tertia parte tortellorum in nativitate Domini et candellarum in purificatione sancte Marie. Terram de Chamont, nemus de Ruget, nemus Butardi, cum nemore de Molera in parrochia de sancta Alda. Dimidium molendinorum, decimas et alios redditus, terras, hospites, prata que habetis apud Torchant. Tertiam partem decime de Montiniaco ex ea parte aque, que versus ecclesiam est, exceptis aquis Vipulis. Terram et prata de Ussy. Tertiam partem decime de Mesclan in blado, cum tractu, et tertiam partem minutarum decimarum. Apud Ingamnos terram arabilem et viginti tres denarios de censu. Sex solidos de censu in ecclesia de Venderia et undecim partes decimarum tam minutarum quam aliarum et tortellorum in nativitate Domini et omnes candelas in purificatione beate Marie, excepta duodecima et exceptis minutis decimis quatuor hospitum santi Pharonis. Terras, prata, homines sive hospites et redditus quos in illa parrochia habetis. Tertiam partem decimarum de Hugueriis cum tertia parte tortellorum. Tertiam partem decime de blado et totam minutarum et quartam partem tortellorum, in nativitate Domini. Terras et hospites et redditus alios quos habetis apud Loriacum. Medietatem decime de Crespoil cum tractu apud Venderez. Tertiam partem decime sancti Juliani cum tertia parte hospitum atrii et tortellorum et quod habetis in decimis et redditibus apud Gandeluz. Dimidium modium frumenti in molendino de Tresma. Capellam beate Marie de Lisiaco cum tribus modiis frumenti que recipiuntur in molendinis ejusdem loci et decem solidos cum duobus modiis vinagii et duobus denariis, unaquaque hebdomada in foro et ceteris ad eamdem capellam pertinentibus. In eodem loco et apud Villerias medietatem decime de blado cum tractu et unum sextarium plus in singulis modiis. Decimam quam habetis apud Asnerias. Apud Eschaneuz quatuor solidos de censu de terra Salviniaci. In ecclesia de Placeio quartam partem tortellorum et oblationum in nativitate Domini, in pascha, in festo omnium sanctorum et sancti Victoris et duas partes decimarum. Villam que dicitur Bauvaricum cum appenditiis suis et justitia, et quidquid habetis in hominibus, pratis et censibus. Apud Congiacum et apud Nimim, sextam partem decime de blado. Apud Stripelliacum duos sextarios avene et duos de frumento cum terragio et censu. Apud Ortholium duas partes decime, quatuor sextarios frumenti qui debent recipi in grangia sancti Pharonis. Apud Venderiam pro excambio de Pauchat. In civitate Meldensi ecclesiam sancti Christophori cum tertia parte oblationum in nativitate Domini, in Epiphania, in Pascha, in Pentecoste, in festivitate omnium sanctorum, in purificatione beate Marie, et in festo sancti Christophori tertiam partem candelarum. Item in eadem civitate tertiam partem censuum quam habent ex Vuiardi de Venderia cum quibusdam aliis censibus. Dimidium modium bladi quem reddunt vobis leprosi ejusdem urbis pro terra de Chamoltz. Duas partes decime de Varenna cum jure presentationis quod in iisdem ecclesiis habetis. In villis etiam vestris et hominibus liberam justitiam sicut ab Ada vicecomitissa et ab Hugone filio ejus scripto et autentiquo confirmatum. Item et decimam de Firmitate et de Conde, tam in vino quam in grano. Villam Eleemosynarii, villarium cum justitia. Villam de Vurpilleriis cum justitia ex dono Agathe. Decimam de Chaminiaco. Medietatem decime de Nusimento. Molendinum de Vannis, boscum et hospites de Chanecel, ex dono Radulfi de Montemirabili. Alodium de Crutis ex dono Vuillelmi Loseranni. Terram et redditum de Tresma, ex dono Petri de Trema et Symonis fratris sui. Terram et hospites de Torchamps ex dono Reginaldi Burdonis. Item terram, decimam, censum et casamentum Angulfi de Condeel. Apud Lorri et Tancron medietatem terre et grangie de Dusiis ex dono Rohes de Lisy. Terram de Dusiis, ex dono Rohes de Lisiaco, Odonis de Gaultz et Odonis de sancta Alda. Decimam de Montiniaco. Furnum de Gandeluco et foragium ejusdem ville castri de dono predicte vicecomitisse et Hugonis filii ejus. Usum furni et domus sicut in authentico eorum scripto continetur. In ecclesia beate Marie de Dusiis, quinque modios frumenti. In Meldensi granario, viginti solidos; in consuetudine que salagium dicitur, duos sextarios salis, singulis annis. Jus et domum que juxta portam sita est, ex dono predicte vicecomitisse et filii ejus. Mortuas etiam manus et recognitiones servorum et ancillarum quas Hugo abbas dedit apud Firmitatem Anculfi, sicut ipse tenuit. Capellam sancte Marie de Fonte sereno cum appendentiis suis et quidquid habetis apud Guandelutz, Choisy et Lory. Decem solidos de Bernardo de Churon. Duos sextarios frumenti apud Choisy. Quatuor sextarios bladi in decima d’Eschaneuz. Quidquid habitis apud Catingis. Apud Curtem, ecclesiam ipsius loci cum presentatione presbyteri. Quidquid habetis apud Fraisinos, Trelure, Curtagis, castrum Theodorici, Venesmus, Pavant, Crutes, Musterel, Cardules villarium, Vualli, Heloutz. Medietatem magni molendini et quidquid habetis Buserbiaul, Premaut. Medietatem decime de Damart et quidquid habetis apud Lory, Hocoire et apud Vuillers le Vuast. Quidquid habetis in firmitate Anculfi et finibus ejus ex dono predicte vicecomitisse Ade et Hugonis filii ejus, sicut in eorum scripto authentico continetur. Possessiones vero alias quas monasterium vestrum a quadraginta annis inconcusse possedit et in presentiarum sine controversia possidetis, vobis nihilhominus confirmamus. Sane novalium vestrarum que propriis manibus aut sumptibus colitis, sive de nutrimentis animalium vestrorum, nullus a vobis decimas exigere aut extorquere presumat. Liceat quoque vobis clericos vel laïcos a seculo fugientes liberos et absolutos ad conversionem recipere et eos absque contradictione aliqua remanere. Prohibemus insuper ne cui fratrum nostrorum post factam in eodem loco professionem fas sit absque Prioris sui licentia discedere, discedentem absque communium litterarum [confirmatione] nullus recipere audeat, nisi arctioris religionis obtentu. Cum autem generale interdictum fuerit, liceat vobis januis clausis, exclusis excommunicatis et interdictis, non pulsatis campanis supina voce divina officia celebrare. Inhibemus etiam ut infra fines parrochiarum vestrarum nullus ecclesiam vel oratorium sine consensu diocesani episcopi et vestro edificare presumat, salvis tamen privilegiis Romanorum pontificum. Libertates preterea et immunitates vestras antiquas et rationabiles consuetudines monasterio vestro expressas et hactenus observatas ratas habemus, et eas futuris temporibus illibatas sancimus. Sepulturam vero illius loci liberam esse decernimus ut eorum devotioni et extreme voluntati qui se illic sepeliri deliberaverint, nisi forte excommunicati vel interdicti sint nullus obstat, salva tamen justitia illarum ecclesiarum a quibus mortuorum corpora assumuntur. Decernimus ergo ut nulli omnino hominum fas sit prefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnes integre conserventur eorum pro quorum gubernatione ac sustentatione concessa sunt usibus omnimodis profutura, salva sedis apostolice et diocesani episcopi jure et justitia et predicti monasterii debita reverentia. Si quis igitur in futurum ecclesiastica secularisve persona hanc nostre constitutionis paginam scienter contra eam temere venire attentaverit, secundo tertiove admonita, nisi reatum suum digna satisfactione correperit, potestatis honorisve sui dignitate careat, eamque maledictam existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine divine ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bone actionis percipiant et apud districtum judicem premia eterne pacis inveniant. Amen. Datum Verone per manum Hugonis sancte Romane ecclesie notarii, sexto calendas octobris, indictione tertia, Incarnationis Dominice anno millesimo centesimo octuagesimo quarto, pontificatus vero domini Lucii pape tertii anno quarto.